གདམས་ངག་གནད་ཀྱི་མ་དྲུག་ཅེས་བྱ་བ་བཞུགས་སོ།།
རྗེ་དུས་གསུམ་སངས་རྒྱས་ཐམས་ཅད་ཀྱི་ངོ་བོ་སྐུ་བཞིའི་དབང་ཕྱུག་ཕན་བདེའི་འབྱུང་གནས་ནོར་བུ་རིན་པོ་ཆེ་དབང་གི་རྒྱལ་པོ་ལྟ་བུ་དེ་ལ། །དང་བའི་ཡིད་ཀྱིས་གུས་པའི་ལུས་བཏུད་སྙན་པའི་ངག་བརྗོད། གདུང་བའི་ཡིད་ཀྱིས་ཞབས་ལ་ཕྱག་འཚལ་ལོ། །ཁྱེད་ཀྱི་གསུང་ངག་བདུད་རྩིའི་ཐིགས་པ་འདི་ཕྱོགས་ཐམས་ཅད་དུ་ཉི་ཟླ་ལྟར་རྒྱས་པར་གྱུར་ཅིག རི་ཆོས་ཡོན་ཏན་ཀུན་འབྱུང་ནས་གདམས་ངག་གནད་ཀྱི་མ་དྲུག་ཅེས་བྱ་བ་སྟོན་པའི་ཞལ་གདམས་བརྗེད་པས་འཇིགས་པས་ཡི་གེར་བཀོད་པ་གནང་བ་ཞུའོ། །དེ་ལ་འདིར་དྲག་རླུང་གནད་ལྔ་མ། དེ་ལ་སྤྱིར་རྡོ་རྗེ་ཐེག་པ་ཐབས་ཀྱི་ཁྱད་པར་དུ་བྱས་པ་ཡིན། ཐབས་དེ་ཡང་རྡོ་རྗེའི་ལུས་ལ་རླུང་སེམས་གནད་དུ་བསྣུན་པས། ལྷན་ཅིག་སྐྱེས་པའི་ཡེ་ཤེས་རང་དབང་མེད་པར་མངོན་དུ་བྱེད་པ་སྟེ། དཔེར་ན་ལུས་ཀྱིས་ཆང་ངམ་སྦྲང་འཐུང་ན་སེམས་ར་རོ་ནས་འགྲོ་བ་ཡིན། དེ་ལ་གནས་པ་རྩ། གཡོ་བ་རླུང་། བཀོད་པ་བྱང་ཆུབ་ཀྱི་སེམས་གསུམ། རླུང་མཆོག་ཏུ་གྱུར་པ་སྟེ། རྩ་ཁྱིམ་དང་འདྲ། ཐིག་ལེ་ནོར་དང་འདྲ། རླུང་བདག་པོ་དང་འདྲ་བ་ཡིན་གསུང་། དེ་ཡང་དགོངས་པ་ལུང་བསྟན་གྱི་རྒྱུད་ལས། རླུང་ཞེས་བྱ་བས་ལས་ཀུན་བྱེད། །རྣམ་ཤེས་བཞོན་པའི་རྟ་པོ་སྟེ། །ལྔ་ཡི་བདག་ཉིད་བཅུ་མིང་ཅན། །རྟེན་འབྲེལ་བཅུ་གཉིས་ཞེས་གྲགས་པ། །ངོ་བོ་རྣམ་པ་གསུམ་དུ་འགྱུར། །རླུང་ཞེས་བྱ་བ་བྱང་ཆུབ་སེམས། །རྣམ་ཤེས་ཀུན་གྱི་གཙོ་འདི་ཡིན། །ཞེས་གསུངས་པས་རླུང་འབྱུང་བ་ལྔའི་བདག་ཉིད། མིང་གི་དབྱེ་བ་བཅུ། དུས་སྦྱོར་གྱི་ཁྱིམ་བཅུ་གཉིས་སུ་འཕོ་བ། ངོ་བོ་འབྱུང་འཇུག་གནས་གསུམ་གྱི་རང་བཞིན་ཅན། ཕྱི་ནང་མེད་པར་འཁོར་འདས་ཀྱི་ཆོས་ཐམས་ཅད་རླུང་རྣམ་པར་ཤེས་པའི་རང་བཞིན་ནོ། །དེ་ལ་བླ་མ་དམ་པའི་གདམས་ངག་གི་ལམ་དུ་བྱེད་པ་ལ། ལམ་འབྲས་བུ་དང་བཅས་པའི་གདམས་ངག་ནས། རླུང་འཇུག་པ་བཞི། དབྱེ་བ་བཅུ། ཉམས་སུ་བླངས་པའི་གནད་བདུན། མན་ངག་གི་གནད་བདུན་ཅུ་ཐམ་པ་ཞེས་གསུངས་པ་ལ། གཞན་ཡང་འཇམ་རླུང་དང་དྲག་རླུང་གཉིས། དང་པོ་ལ་དགང་བ་དབྱུང་བ་མེད་པ་དང་། དགང་བ་དབྱུང་བ་དང་བཅས་པ་གཉིས། དྲག་རླུང་ལ་བུམ་པ་ཅན་དང་བུམ་པ་ཅན་མ་ཡིན་པ་གཉིས་ཡོད་གསུང་། དེ་ལས་གཞན་པ་ཡང་རླུང་སྦྱོར་ལ། དགྲམ་པ་དང་། གཏང་བ་དང་། གཟུང་བ་དང་། དགང་བ་དང་། ཁ་སྦྱོར་ཡན་ལག ཕོ་རླུང་འདུལ་བ། མོ་རླུང་སྦྱང་བ། མ་ནིང་གི་རླུང་བཙན་ཐབས་སུ་དགག་པ། དེ་ལ་སོགས་པ་མང་དུ་གསུངས་པ་ལས། འདིར་དེ་རྣམས་ཐམས་ཅད་ཀྱི་གནད་དྲིལ་བ། རང་གིས་མྱོང་བས་གྲུབ་པ། གཙོ་ཆེར་འཕགས་པ་ཡབ་སྲས་དང་། རྣལ་འབྱོར་གྱི་དབང་ཕྱུག་དཔལ་ལྡན་བིར་བ་པའི་རྗེས་སུ་འབྲངས་བ། རླུང་དྲག་པོ་རྡོ་རྗེ་ཐོད་སྦྱོར་ཞེས་བྱ། ཉམས་སུ་བླངས་པའི་གནད་ལྔས་བརྒྱན་པ་ཞིག་སྟོན་ཏེ། དེ་ལ་རྡོ་རྗེ་ཐོད་སྦྱོར་ཞེས་བྱ་བའི་དོན་ནི། རྡོ་རྗེ་སྟོང་པ། ཐོད་པ་ནི་ཀ་པཱ་ལ་སྟེ་བདེ་བ་སྐྱོང་བ། སྦྱོར་བ་ནི། བདེ་སྟོང་མྱུར་དུ་རྒྱུད་ལ་བསྐྱེད་པའམ། སྦྱོར་བར་བྱེད་པ་སྟེ། རྡོ་རྗེ་ཐེག་པའི་རླུང་སྦྱོར་ཐུན་མོང་མ་ཡིན་པ་ཁྱད་པར་འཕགས་ཅེས་པའི་དོན་ནོ། །དེང་སང་རླུང་སྦྱོར་སྒོམ་པ་ཕལ་ཆེར་མུ་སྟེགས་བྱེད་ཀྱི་རླུང་སྦྱོར་ཡོད། ཉན་ཐོས་དང་རང་སངས་རྒྱས། སེམས་ཙམ་དང་། དབུ་མའི་རླུང་སྦྱོར་ཡོད། རྡོ་རྗེ་ཐེག་པའི་རླུང་སྦྱོར། གསང་དབང་གི་མངོན་པར་རྟོགས་པ། ཕྱིན་ཅི་མ་ལོག་པའི་རྒྱུད་ཀྱི་དགོངས་པ་སྒོམ་ཤེས་པ་ཅུང་ཟད་ཉུང་བར་འདུག གོང་མ་དེ་དག་གིས་སེམས་ཅུང་ཟད་ཟིན་པའམ། ཐུན་མོང་གི་དྲོད་རྟགས་སྣ་འགའ་འབྱུང་གིས། རླུང་བཅུ་གཅིག་ཏུ་མི་ཟིན་པས་རྩ་མདུད་འཇིག་ཅིང་ཡེ་ཤེས་སྐྱེ་མི་ནུས་སོ། །དེས་ན་རླུང་བཅུ་གཅིག་ཏུ་མི་ཟིན་པས། འབྱུང་འཇུག་གནས་གསུམ་ལམ་དུ་མི་སློངས་པའི་རླུང་སྦྱོར་ཐམས་ཅད་ཟབ་ཡངས་རྡོ་རྗེ་ཐེག་པའི་རླུང་སྦྱོར་མིན་ནོ། །དེ་ལ་རླུང་རྡོ་རྗེ་ཐོད་སྦྱོར་ལ་ཁྱད་པར་གྱི་བྱེད་ཆོས་གསུམ་སྟེ། ལུས་གནད་ཀྱི་ཁྱད་པར་རྩ་སྟེང་འོག་གི་ཁ་སྦྱོར་གྱི་གནད་ཀྱིས་ཡུལ་ཉི་ཤུ་རྩ་བཞི་ཐེམས་པ། རླུང་སྦྱོར་གྱི་ཁྱད་པར་རླུང་ཕྱི་ནང་དབྱེར་མེད་ཀྱི་གནད་ཀྱིས། རླུང་བཅུ་གཅིག་ཏུ་ཟིན་པ། དམིགས་པའི་ཁྱད་པར་དངོས་པོའི་གནས་ལུགས་དང་མཐུན་ཅིང་། རླུང་སེམས་གཅིག་ཏུ་འགྲིལ་བའོ། །དང་པོ་ནི་འཁྲུལ་འཁོར་མེ་ཐབ་དྲུག་ཆིངས་ཡིན་ཏེ། དང་པོ་རྐང་པ་རེའུ་མིག་ལྟར་བསྣོལ་བ་གཡས་པ་ཕྱིར་གཏང་། གཡོན་ནང་དུ་བཅུག་པའི་རྟིང་པས་བཤང་གཅིའི་བར་ཐེམས་པས། ཡུལ་ཉི་ཤུ་རྩ་བཞི་ལ། སིནྡྷུ། སུ་ཝརྣ། དྷེ་བ། སོ་འུ་ར། ཀུ་ལུ་ཏ། པྲེ་ཏ་པུ་རི། གྷྲི་ཧ་དྷེ་བ། ཧི་མ་ལ་ཝ། དེ་རྣམས་དབང་དུ་བསྡུས་པ་སྟེ། ཡུལ་དེ་རྣམས་ཀྱི་རླུང་འགག རྩ་སྟེང་འོག་ཁ་སྦྱོར་དུ་འགྲོ། གཉིས་པ་ལག་པ་ཞགས་པ་ལྟར་བསྡམ་པ་ནི་མཉམ་བཞག་གི་ཕྱག་རྒྱ་ལྟེ་འོག་སོར་གཉིས་སུ་བཙིར་ཏེ། གྲུ་མོ་ཐུར་དུ་བརྒྱངས་པས་ཡུལ་ཉི་ཤུ་རྩ་བཞི་ལ། ན་ག་ར། མ་རོ། ཏྲི་ཤ་ཀུ་ནེ། ཀ་མ་རུ། དེ་རྣམས་དབང་དུ་འདུས་པ་གོང་བཞིན་ནོ། །གསུམ་པ་མགྲིན་པ་ལྕགས་ཀྱུ་ལྟར་བྲང་ལ་དགུག་པ་སྟེ། རྒྱབ་ཏུ་ལྟོང་མགོ་སྦོས་པས་རྩེའུ་ཆུང་འཐེམ་ཤིང་བདེ་བ་སྐྱེ། བྱང་སེམས་འབབ་པའི་རྩ་གཡོན་པ་ཐེམས་པས། ཐིག་ལེ་མི་འཛག མདུན་དུ་ཨོལ་མདུད་སྦོས་པས་སྙིང་གི་རྩ་སྦ་སན་ཏ་སྟེང་དུ་ལྟ། མིག་ཧྲི་གེ་བྱ། ལྕེ་ཅུང་ཟད་བཟློག་སྟེ་རྐན་ལ་སྦྱར། ལུས་གནད་དེས་ཡུལ་ཉི་ཤུ་རྩ་བཞི་ལ། ཛ་ལན་དྷ་ར། ཨར་བུ་ཏ། ཨུ་རྒྱན། གྷོ་ཏ་ཝ་རི། དྷེ་ཝ་ཀོ་ཀྲྀ། ཀ་ལིང་ཀ ལམ་པ་ཀ དེ་རྣམས་དབང་དུ་སྡུད་པ་གོང་བཞིན་ནོ། །བཞི་པ་དཔུང་པ་རྒོད་གཤོག་ལྟར་བརྒྱངས་པས། ཡུལ་ཉི་ཤུ་རྩ་བཞི་ལ། ཀན་ཙི། ཨོ་ཊན། མ་ལ་ཝེ། དེ་རྣམས་དབང་དུ་སྡུད་པའོ། །ལྔ་པ་ལུས་སེམས་ལི་ཁྲི་ལྟར་བསྒྲིམས་པས། ཡུལ་ཉེར་བཞིའི་སུམ་བྷ་ར་ཐ་སུམ་བྷ་མེ་དྷེ་བ། ཡུལ་དེ་རྣམས་ཀུན་འཇུན་ཞིང་དབང་དུ་སྡུད་པས་བདེ་དྲོད་མྱུར་དུ་སྐྱེའོ། །དྲུག་པ་སྐེད་པ་མདའ་ལྟར་བསྲངས་པས། ཡུལ་དེ་རྣམས་ཐམས་ཅད་དུ་ཡོན་ཏན་བསྐྱེད་དོ། །ལུས་ཀྱི་རྩ་བྲན་ཐམས་ཅད་ཁ་ནང་དུ་བལྟ། དབུ་མ་ཤིན་ཏུ་དྭངས་པར་འགྱུར་ཏེ། རླུང་རང་གནས་སུ་འཇུག་གོ །དེ་ལྟར་འཁྲུལ་འཁོར་མེ་ཐབ་དྲུག་འཆིང་དེས། ཡུལ་ཉི་ཤུ་རྩ་བཞིའི་རྩ་གཅིག་དངོས་སུ་འཆུན་ཞིང་། ཀོ་ས་ལ། པུ་ལི་ར་མ་ཡ། ར་མི་ཤྭ་ར་གསུམ་དེ་ཡང་ཤུགས་ལས་འཆུན་པས། ཡུལ་དེ་རྣམས་ཀྱི་རླུང་འགག མི་རྟོག་པ་སྐྱེ། རྩ་སྟེང་འོག་ཁ་སྦྱོར་དུ་འགྲོ། ཁམས་དྭངས་སྙིགས་ཕྱེད་པས་བདེ་བ་རྒྱས། རྩ་ཁ་བྱེ་བས་དྲོད་སྐྱེ། རྩ་མདུད་འཇིག་པས་འཇིག་རྟེན་པའི་ལམ་གྱི་ཡེ་ཤེས་དང་། ཡོན་ཏན་དཔག་ཏུ་མེད་པ་སྐྱེས་ཏེ། འཁྲུལ་འཁོར་འདི་བཅས་པ་ཙམ་གྱིས་བདེ་དྲོད་འུར་གྱིས་འོང་བ་ཡིན། རླུང་བཅུ་ཡང་དབང་དུ་བསྡུས་ཏེ། རྐང་པ་རེ་མིག་ལྟར་བསྣོལ་བས་ཐུར་སེལ་དབང་དུ་སྡུད། ལག་པ་ཞགས་པ་ལྟར་བསྣོལ་བས་མེ་མཉམ་དབང་དུ་སྡུད། མགྲིན་པ་ལྕགས་ཀྱུ་ལྟར་བཀུག་པས་གྱེན་རྒྱུ། དཔུང་པ་རྒོད་གཤོག་ལྟར་བརྒྱངས་པས་སྲོག་འཛིན། རྐེད་པ་མདའ་ལྟར་བསྲང་ལུས་སེམས་ལི་ཁྲི་ལྟར་བསྒྲིམས་པས་ཁྱབ་བྱེད། དེ་ལྟར་རྩ་བའི་རླུང་ལྔ་དབང་དུ་འདུས་པས། ཡན་ལག་གི་རླུང་ལྔ་ཞོར་ལ་དབང་དུ་བསྡུས་པ་སྟེ། མདོར་ན་ཕ་རྒྱུད་ནས་རླུང་གཙོ་བོ་སྟོན། མ་རྒྱུད་ནས་རྩ་གཙོ་བོར་སྟོན། དེ་ཐམས་ཅད་འཁྲུལ་འཁོར་ལུས་གནད་འཐེམ་པ་གཅིག་གིས་དབང་དུ་བསྡུས་པ་ལགས། གཞན་ཐབས་ལམ་པ་ཀུན་ལ་འཁྲུལ་འཁོར་འདི་འོལ་ཚོད་ཙམ་ཡོད་དེ། མིང་རྐྱང་། མིག་རྒྱུན་ཙམ་ལས་འདི་ན་གནད་འདི་ཡོད་མེད་པས་ཁྱད་པར་གྱིས་ཆོས་སོ། །གཉིས་པ་རླུང་སྦྱོར་གྱི་ཁྱད་ལ། རླུང་ཕྱི་ནང་དབྱེར་མེད་ཅེས་པའི་གནད་འདི་སུས་ཀྱང་གོ་བ་མེད། ཐབས་ལམ་པ་ཐམས་ཅད་རླུང་ཅུང་ཟད་ནང་དུ་གནས་ན་ཡོན་ཏན་བསྐྱེད་ཅིང་། དེ་ཀས་ལས་ཟིན་པ་ཚོད། ཕྱིར་སོང་ན་ཡོན་ཏན་ཆགས་པ་ཚོད་དུ་བྱས་ནས། རྩོལ་བ་ཆེ་ལ་ཡོན་ཏན་ཆུང་བ་ཞིག་བྱེད་པར་འདུག་སྟེ། འདི་ཐམས་ཅད་རླུང་སེམས་དབྱེར་མེད་དང་རླུང་ཕྱི་ནང་དབྱེར་མེད་མ་གོ་བ་ཡིན། འཁོར་འདས་ཀྱི་ཆོས་ཐམས་ཅད་རླུང་སེམས་རྣམ་པར་ཤེས་པའི་རང་གཟུགས་ཡིན། དེ་ལ་ཕྱི་ནང་དབྱེར་མེད། ནམ་མཁའ་ཁྱབ་ཚད་རླུང་སེམས་ཀྱིས་ཁྱབ་སྟེ། དེའི་ངོ་བོ་ཡོད་པ་ཡིན་ཏེ། ལུས་བེམ་རིག སྣང་སྟོང་ཕྱི་ནང་ཐ་དད་དུ་འཛིན་པ་ཐམས་ཅད་འཁྲུལ་པའི་སྣང་ངོ་ཡིན། དོན་ལ་ཐ་དད་མེད། དབུ་མར་རླུང་ཚུད་པ་ཡང་ཕྱི་ནང་དབྱེར་མེད་པར། རླུང་སེམས་དབྱེར་མེད་ནམ་མཁའི་ངོ་བོར་དྭངས་སྟེ། འགྱུ་བ་དང་བྲལ་བ་ཞིག་ཡིན་ཏེ། རླུང་ཐམས་ཅད་རྩ་གཅིག་གི་ནང་དུ་བསྟུམ་ནས་སྡོད་པ་ནི་མ་ཡིན་ནོ། །དོན་གྱི་དབུ་མའང་དེ་ཡིན་ནོ། །དེས་ན་ཕྱི་ནང་གསང་གསུམ་གྱི་རྟེན་འབྲེལ་གྱིས། རྩ་དབུ་མར་རླུང་ཚུད་པའི་སྐབས་སུ། ཕྱི་ནང་མེད་པར་རླུང་སེམས་ནམ་མཁའི་ངོ་བོར་དྭངས་ཏེ། རླུང་ཕྱི་རུ་ཟིན་པ་དང་། ནང་དུ་ཟིན་པ་དང་། བར་འགྱུ་བ་ལ་ཟིན་ཡང་ཁྱད་མེད། ཐབས་ཀྱིས་ཟིན་ན་ཡོན་ཏན་ལ་ཁྱད་མེད་པར་སྐྱེའོ། །སེམས་ཕྱི་རུ་ཟིན་པ་དང་། ནང་དུ་ཟིན་པ་དང་། འགྱུར་བའི་ཐོག་ཏུ་ཟིན་པ་ལ་ཁྱད་མེད། མི་རྟོག་པ་མཉམ་པོར་སྐྱེ་བ་ཡིན་ནོ། །དེ་ཐམས་ཅད་རླུང་སེམས་ཕྱི་ནང་དབྱེར་མེད་པའི་ཕྱིར་རོ། །དེས་ན་དཔལ་ཆེན་པོ་བིར་བ་པས་འབྱུང་བ་ལམ་དུ་བྱེད་པ་ལ་གཏོང་བའི་ཡན་ལག་གསུམ། འཇུག་པ་ལམ་དུ་བྱེད་པ་ལ་དགང་བའི་ཡན་ལག་གཉིས། གནས་པ་ལམ་དུ་བྱེད་པ་ལ་ཁ་སྦྱོར་དང་། དེ་རྣམས་ཐམས་ཅད་སྡོམ་པ་ལ་སྲོག་རྩོལ་གྱི་མན་ངག་གསུངས། དུས་འཁོར་ནས་ཀྱང་རླུང་སྦྱོར་དྲུག་གསུངས་ཏེ། དེ་ཐམས་ཅད་ཡོན་ཏན་མཉམ་པར་སྐྱེ་བར་བཤད་པ་ཡིན། དེ་ལྟར་རླུང་ཕྱི་ནང་དབྱེར་མེད་ཀྱི་གནད་ཀྱིས་རླུང་བཅུ་དབང་དུ་སྡུད་པ་ལ། རླུང་ལ་ཕྲ་བའི་རླུང་དང་རགས་པའི་རླུང་གཉིས་ཕྲ་བའི་རླུང་སེམས་ཀྱིས་ཁྱབ་ཚད་ལ་གསལ་བ་ཡིན་ལ། རགས་པའི་རླུང་ལ་རྩ་བའི་རླུང་ལྔ། ཡན་ལག་གི་རླུང་ལྔ། བུ་ག་དགུའི་རླུང་ལུས་ཀྱི་ཆ་ཤས་ཐམས་ཅད་ནས་ཁྱབ་པར་རྒྱུ་བ་སྟེ། དེ་ཐམས་ཅད་གཅིག་ཏུ་ཟིན་དགོས། མ་ཟིན་ན་འཁོར་ལོ་ལྔའི་རྩ་མདུད་འཇིག་མི་ནུས། ཡུལ་ཉི་ཤུ་རྩ་བཞིའི་རྩ་མདུད་མི་འཇིག རླུང་འགག་མི་ནུས། ཡེ་ཤེས་མི་སྐྱེའོ། །ད་ལྟ་རླུང་སྒོམ་པ་ཕལ་ཆེ་གྱེན་རྒྱུ་ཕྱིར་མི་རྒྱུ་བ་དང་། འོག་སྒོ་ལས་མི་བྱེད་པ་ཙམ་ལ་རླུང་སྒོམ་པར་བྱེད་དེ། དོན་མི་འགྲུབ། འདིར་དེ་རྣམས་དབང་དུ་བསྡུས་པ་ལ་གནད་ལྔ་སྟེ། རླུང་ལྡོག་པ་མི་འབྱུང་བ་བཅུད་པའི་གནད། རླུང་རང་གནས་སུ་བཟུང་བ་རྔུབ་པའི་གནད། རླུང་དབང་དུ་བསྡུ་བ་དགང་བའི་གནད། རླུང་རྩ་མིག་ཏུ་གདབ་པ་གཞིལ་བའི་གནད། རླུང་ཕྱི་ནང་བསྲེ་བ་གཏོང་བའི་གནད་དོ། །རླུང་སྦྱོར་དེ་རྣམས་རྒྱུད་ལས་བཤད་དེ། རྡོ་རྗེ་གདན་བཞི་ལས། རྔུབ་དང་དགང་དང་གཞིལ་བ་དང་། །མདའ་ལྟར་འཕངས་དང་རྣམ་བཞིའོ། །རླུང་སྦྱོར་བ་བཞི་ལྡན་མ་ཤེས་ན། །ཡོན་ཏན་སྐྱོན་དུ་འགྱུར་བ་ཡིན། །ཞེས་དང་། བརྟག་གཉིས་ལས། ལྟ་སྟངས་བཞི་དང་འཕྲིན་ལས་བཞི་གྲུབ་པར་བཤད་ལ། ཐིག་ལེ་དབང་དུ་བསྡུས་པ་ཡང་། རྔུབ་པས་གཟུང་བ་དང་། དགང་བས་དཀྱིལ་བ་དང་། གཏོང་བས་འདྲེན་པ་དང་། གཞིལ་བས་དགྲམ་པ་ལ་སོགས་པ་འགྲུབ་པ་སྟེ། མདོར་ན་རླུང་སྦྱོར་འདིས་རྩ་རླུང་ཐིག་ལེའི་ཡོན་ཏན་མཐའ་དག་བསྐྱེད་པ་སྟེ། དེ་ལ་དང་པོ་འབུད་པ་ནི། དྲག་པོ་གསུམ། འཇམ་ལ་རིང་བ་གསུམ། ལུས་བཅུ་ཞིང་གསུམ་འབུད། དེས་རྩ་སྦུབས་ན་རླུང་ངན་པ་ཡོད་པ་ཐམས་ཅད་སྦྱངས་ནས། སྣོད་བཀྲུ་བཤལ་བྱས་པར་ཟས་བླུག་པ་ལྟ་བུ་སྟེ། རླུང་རོ་མ་བུས་པར་རླུང་བཀག་ན། འོ་མ་རུལ་བ་ཐིགས་གཅིག་གིས་འོ་མ་ཟངས་གང་རུལ་བ་ལྟར། རྩ་སྦུབས་ཀྱི་རླུང་རོ་ངན་པ་དེས། རླུང་བཀག་པ་ཐམས་ཅད་དབང་དུ་བྱས་ནས། གེགས་སྐྱོན་དུ་འགྱུར་རོ། །དེ་སྦྱངས་པས་རླུང་ལོག་གི་སྐྱོན་ཐམས་ཅད་མི་འབྱུང་། གཞན་ཡང་དབང་པོ་ཐམས་ཅད་དྭངས། འདུ་བའི་ནད་སེལ། ལུས་ཡང་ཞིང་མགྱོགས། ལུས་བཀྲག་མདངས་རྒྱས། གེགས་སྔར་ཡོད་པ་ཐམས་ཅད་ཀྱང་སེལ་བ་སྟེ། ཆོས་རྗེ་ཀོ་བྲག་པའི་གེགས་སེལ་གྱི་གནད་གཅིག་ཏུ་དྲིལ་བའི་རླུང་སྦྱོར་ཡིན་པས། འབུད་པ་དགུའི་གནད་མ་འཆུགས་པར་གལ་ཆེའོ། །གཉིས་པ་རྔུབ་པ་ནི། མགྲིན་པ་ཅུང་ཟད་བཀུག་པས། སྒྲ་མེད་ཅིང་དྲག་ལ་རིང་པར་བཀུག་པས། རླུང་གི་ཤུགས་རྫོགས་པ་དང་། མཆིལ་མ་ཐིགས་གཅིག་དང་སྦྲགས་ལ། མཉམ་བཞག་མཆིལ་གྱིས་བསྒྲིམ་པ་དང་། ལུས་དྲང་པོར་ལྡིར་གྱིས་བསྒྱུར་ལ། རླུང་སེམས་ལྟེ་འོག་ཏུ་ཧྲིལ་གྱིས་གཏད་དོ། །དཔེར་ན་སྦུད་པ་རླུང་གིས་གང་ཡང་སེར་ཁར་མ་འགྲིལ་ན་མེ་མི་འབར། དེ་བཞིན་དུ་རླུང་གིས་ལུས་གང་ཡང་། ལྟེ་འོག་ཏུ་རྩ་གནས་མ་འགྲིལ་ན་བདེ་དྲོད་མི་སྐྱེའོ། །གསུམ་པ་དགང་བ་ནི། དེ་ནས་མར་ཚིར་གྱིས་མི་གནོན་པར་རོ་སྟོད་སེང་གིས་གསེང་། སོ་བར་བག་ཙམ་བཞག རླུང་རང་སར་སིང་ཁེངས་པ་ལ་གྲིམ་བསྒྲིམས་ནས་ལྟེ་འོག་ཏུ་ཧྲིལ་གཏོད་པ་ཡིན། མ་འགྲིལ་ན་ཆུ་རླུང་སྟོབས་འཕེལ་འགྲོ། འོག་རླུང་ཡང་དང་པོ་ལུས་ཆུས་ཆུས་པ་གསུམ་བྱས་ཏེ། སྲིན་པོའི་ཞལ་ཐམས་ཅད་བསྡམས་ནས་དྲག་ཏུ་འཐེན། རྒྱུ་ཞབས་སོ་ལ་འཇོག དབུགས་བྱུང་ཡང་མི་སྐྱིལ། འོག་རླུང་དང་པོ་ནས་སྡོམ་ན། བླ་མ་དང་གདམས་ངག་གནད་ཅན་མེད་ན་རླུང་ལོག་མང་བ་ཡིན། རླུང་ཚ་གྲང་གཉིས་རྟ་གཡག་གི་ཚུལ་དུ་ཡོད་པ་དེ་གཉིས་མ་སྙོམས་པ་ལས། གེགས་སྐྱོན་འབྱུང་ལ། སྟེང་རླུང་ཅུང་ཟད་འབྱོངས་ནས་འོག་རླུང་བསྡམས་པས། སྟེང་རླུང་བསིལ་གྱི་རང་བཞིན་དྲོད་དུ་སྐྱེས་པ་དང་བསིལ་དྲོད་གཉིས་ཆ་སྙོམས་ནས་གེགས་མི་ཡོང་བ་ཡིན་ནོ། །རླུང་སྟེང་འོག་གཉིས་པོ་ཐུབ་ཐང་དྲག་ཏུ་བཅུན་པས། ཐུབ་མི་ཐུབ་གཅིག་འཛིན་པ་ཡིན། དེས་རླུང་བཅུ་གཅི